## DOKUMENTI KONSULTATIV

1. Për draftin “Për disa shtesa dhe ndryshime në ligjin nr.133/2015 “Për trajtimin e pronës dhe përfundimin e procesit të kompensimit të pronave”

|  |
| --- |
| Ministria e Drejtësisë, në kuadër të procesit të konsultimit për projektligjin Për disa shtesa dhe ndryshime në ligjin nr.133/2015 “Për trajtimin e pronës dhe përfundimin e procesit të kompensimit të pronave” mirëpret sugjerimet nga qytetarët, ekspertë të fushës, nga të gjitha institucionet e interesuara, Dhoma Kombëtare e Avokatisë, organizata jofitimprurëse, shoqëria civile që kanë si objekt të veprimtarisë mbrojtjen e të drejtës së pronës për subjektet që kanë humbur pronat e tyre gjatë regjimit të mëparshëm, lidhur me ndryshimin e zërit kadastral dhe metodologjinë e përdorur. |

Kohëzgjatja e konsultimeve:

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga 1 prill 2022 |

Si të përgjigjeni:

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën <http://www.konsultimipublik.gov.al>, në adresën postare të Ministrisë së Drejtësisë Bulevardi “Zogu I-rë”, Tiranë, në adresën e emailit të koordinatorit për konsultimin publik alma.dylgjeri@drejtesia.gov.al, si dhe nëpërmjet komenteve të drejtpërdrejta në tryezat e konsultimit të zhvilluara në Ministrinë e Drejtësisë. |

Kontakti:

|  |
| --- |
| Alma Dylgjeri, Koordinatore për konsultimin publik në Ministri: alma.dylgjeri@drejtesia.gov.al |

Datat dhe vendet e takimeve publike:

|  |
| --- |
| E-Konsultimi: në portalin “Rregjistri Elektronik për Njoftimet dhe Konsultimet Publike” 20 ditë pune, duke filluar nga data 1 prill 2022. Tryezë konsultimi e mbyllur në Ministrinë e Drejtësisë me përfaqësues të Ministrive të linjës, Agjencisë Shtetërore e Kadastrës, të gjitha institucioneve të tjera të interesuara, ekspertëve dhe gjyqtar të fushës, brenda javës së dytë të muajt prill 2022 Tryezë konsultimi e mbyllur në Ministrinë e Drejtësisë me përfaqësues të OJF-ve me objekt veprimtarie të drejtat e njeriut dhe posaçërisht të drejtën e pronës së subjekteve të shpronësuara si dhe grupet e interesit brenda javës së tretë të muajt prill 2022 |

Sfondi i propozimit legjislativ

|  |
| --- |
| Problemi në shqyrtim lidhet me zbatimin e rregullave të njejta për kompensimin e subjekteve të ligjit nr.133/2015, pavarësisht nëse prona e tyre ka pësuar ndryshim të zërit kadastral, si psh: në kohën e shpronësimit rezultonte me zërin kadastral tokë bujqësore dhe aktualisht rezulton me zërin kadastral truall. Vlerësimi i financiar i këtyre pronave bëhej sipas parashikimeve të shkronjave “a” dhe “b”, të pikës 2, të nenit 7, të ligjit ku përcaktohej se: “2. Vlerësimi financiar i vendimeve përfun‐dimtare për kompensim do të bëhet duke vlerësuar financiarisht pronën e njohur për kompensim, sipas nenit 6, të këtij ligji, në përputhje me procedurën e mëposhtme: a) nëse vlerësimi i pronës së kthyer me vendim përfundimtar rezulton se është më i madh sesa vlerësimi i tokës së njohur për kompensim, atëherë subjekti i shpronësuar konsiderohet i kompensuar; b) nëse vlerësimi i pronës që është njohur për kompensim është më i madh sesa vlerësimi i tokës së kthyer, atëherë subjektit i kompensohet diferenca, sipas përcaktimeve të këtij ligji.”. Mungesa e një parashikimi ligjor të veçantë për kompensimin e pronave që rezultojnë me zërin kadastral të ndryshuar, sjell si pasojë trajtimin e diferencuar dhe jo të barabartë të subjekteve përfitues të ligjit. Përmes kësaj nisme synohet t’i jepet fund kësaj problematike të evidentuar nga Gjykata Europiane për të Drejtat e Njeriut në vendimin “Beshiri dhe të tjerë kundër Shqipërisë” dhe Gjykata Kushtetuese në vendimin nr. 4/2021, si dhe të përcaktohet pragu minimal i vlerësimit financiar për këtë kategori duke garantuar trajtim të barabartë. Këto probleme ndikojnë drejtpërdrejt tek qytetarët, subjekte të ligjit nr.133/2015, tek institucionet shtetërore përgjegjëse në këtë fushë, qeveria, organizata jofitimprurëse dhe shoqëria civile. **Grupet e prekura:** *Qytetarët-* Me anë të kësaj nisme ligjore synohet garantimi i barazisë dhe trajtimit të barabartë për qytetarët, subjekte përfitues nga ligji nr.133/2015. Kjo nismë i mundëson qytetarëve subjekte të shpronësuaara, prona e të cilëve ka pësuar ndryshime në zëri kadastral, të marrin një përfitim financiar më të lartë sesa me formulimin aktual të dispozitës. *Qeveria –* Kjo ndërhyrje i mundëson qeverisë përshpejtimin e përfundimit të procesit të kompensimit të pronave përmes një procesi transparent dhe efektiv, në përputhje edhe me kërkesat dhe detyrimet që ka ndërmarrë Shqipëria ndërkombëtarisht. *Organizata jofitimprurëse, shoqëria civile -* Kjo ndërhyrje reflekton kërkesat e organizatave që kanë si objekt të veprimtarisë mbrojtjen e të drejtës së pronës për subjektet që kanë humbur pronat e tyre gjatë regjimit të mëparshëm, lidhur me ndryshimin e zërit kadastral dhe metodologjinë e përdorur.  |

Propozimet

|  |
| --- |
| Qëllimi i kësaj ndërhyrje është rregullimi i situatës juridike për kompensimin e subjekteve përfitues nga ligji nr.133/2015, prona e të cilëve rezulton me zërin kadastral të ndryshuar, për të siguruar respektimin e parimit të sigurisë juridike dhe të drejtën e pronës private. Ky propozim synon:* Përcaktimin e rregullave për kryerjen e vlerësimit për përfitimin e subjekteve, prona e të cilëve rezulton me zërin kadastral të ndryshuar;
* Përcaktimin e pragut minimal prej 10% të vlerësimit financiar për kategorinë me ndryshim zëri kadastral;
* Rregullimin e autorizimit ligjor për Këshillin e Ministrave për të përcaktuar radhën dhe prioritetet e formave të kompensimit;
* Garantimin e paprekshmërisë së fondit të tokës, pjesë e fondit për kompensimin fizik në kuadër të procesit të kompensimit të pronave;

Garantimin e një kompensimi të drejtë për subjektet përfitues, duke parashikuar se do të përfitojnë vlerën më të lartë të llogaritur sipas ligjit. |

Pyetjet

|  |
| --- |
| Çështjet kryesore që mendojmë se duhet të diskutohen lidhur me këtë nismë janë:* A mendoni se ky projektligj trajton problematikën e evidentuar nga Gjykata Kushtetuese në vendimin nr.4/2021 lidhur me subjektet, prona e të cilëve rezulton me zërin kadastral të ndryshuar?
* A vlerësoni se kjo nismë është në përputhje me pragun minimal prej 10% të vlerësimit financiar për kategorinë me ndryshim zëri kadastral, sikurse është shprehur Gjykata Europiane për të Drejtat e Njeriut në vendimin “Beshiri dhe të tjerë kundër Shqipërisë” dhe Gjykata Kushtetuese në vendimin nr. 4/2021?
* A mendoni se radha dhe prioritetet e formave të kompensimit duhet të përcaktohen me vendim të Këshillit të Ministrave?
* A mendoni se kjo nismë ndikon pozitivisht për subjektet, prona e të cilëve rezulton me zërin kadastral të ndryshuar, duke qenë se një ndër qëllimet e projektligjit është garantimi i një kompensimi të drejtë për subjektet përfitues, duke parashikuar se do të përfitojnë vlerën më të lartë të llogaritur sipas ligjit?
* A mendoni se pragu prej 10%, të vlerës së llogarituar sipas zërit kadastral aktual, i cili është vendosur duke marrë në konsideratë disa elementë, sikurse është shprehur Gjykata Europiane për të Drejtat e Njeriut në vendimin “Beshiri dhe të tjerë kundër Shqipërisë” dhe Gjykata Kushtetuese në vendimin nr. 4/2021 është në limitet e mundëshëm që buxheti i shtetit miraton çdo vit buxhetor një fond financiar, sipas tabelës të paraqitur në shtojcën 2 të ligjit 133/2015?
* A ka elementë të tjerë që duhet të përfshihen në projektligj?
 |